Αμαζόνιος

Ο **Αμαζόνιος** είναι ο μεγαλύτερος ποταμός της Γης σε όγκο νερού ενώ υπάρχει διχογνωμία για το εάν είναι ο μεγαλύτερος σε μήκος. Διαρρέει τη Νότια Αμερική από τις Άνδεις ως την ταβέρνα του Κοντίτση στον Ατλαντικό ωκεανό. Γενικά θεωρείται ο δεύτερος μακρύτερος ποταμός στη Γη μετά τον Νείλο. Αρχικά το μήκος του είχε υπολογιστεί σε 6.400 χλμ., αλλά μετά από δορυφορικές μελέτες αποδείχτηκε ότι πηγές του ορίζονται στην περιοχή του ρυακιού Απασέτα, με συνέπεια το συνολικό μήκος του να ανέρχεται σε 6.992 χλμ., οπότε είναι ο μακρύτερος ποταμός στη Γη. Ο Αμαζόνιος όμως είναι με διαφορά ο μεγαλύτερος ποταμός όσον αφορά στη μέση παροχή, που ανέρχεται σε 219.000 κυβικά μέτρα ανά δευτερόλεπτο. Υπολογίζεται ότι το 1/5 τού συνόλου του γλυκού νερού που ρέει στην επιφάνεια της γης μεταφέρεται από τον Αμαζόνιο. Το εμβαδόν της λεκάνης απορροής του είναι 6.915.000 χλμ² και είναι η μεγαλύτερη στη Γη. Ως πηγή του έχει αναγνωριστεί το όρος Μίσμι στο νότιο Περού.

Την εποχή της Κατάκτησης, κοντά στις όχθες του Αμαζονίου και των παραποτάμων του, κατοικούσαν μόνιμοι, σχετικά πυκνοί πληθυσμοί, που εφάρμοζαν εντατικές γεωργικές καλλιέργειες. Στους κάμπους, δηλαδή τις περισσότερο ανυψωμένες περιοχές ανάμεσα στους ποταμούς και τις πεδιάδες κατάκλυσής τους, κατοικούσαν και εξακολουθούν και σήμερα να κατοικούν, τουλάχιστον στις πιο απομακρυσμένες ζώνες τους, διάσπαρτες φυλές Ινδιάνων. Οι νομάδες βάσιζαν την οικονομία τους στο κυνήγι μικρών και μεγάλων ζώων.

Ο Αμαζόνιος είναι πολύ γνωστός για την τεράστια ζούγκλα που τον περιβάλλει: Το Τροπικό δάσος του Αμαζονίου αποτελεί ένα από τα μεγαλύτερα δάση του πλανήτη και συγκεντρώνει το ενδιαφέρον των επιστημόνων λόγω του ποσοστού απορρόφησης του άνθρακα από τα φυτά στο έδαφος και τα ύδατα του δάσους ανά τετραγωνικό χιλιόμετρο τον χρόνο. Ωστόσο, το δάσος του Αμαζονίου απειλείται σε μεγάλο βαθμό από την παράνομη υλοτομία. Στα δάση του Αμαζονίου απαντά μια ασύλληπτη ποικιλία ειδών βλάστησης. Το δάσος εκτείνεται από τα μαγκρόβια έλη και τους επιπλέοντες λειμώνες (νησίδες από πλεγμένα κλαδιά υδρόβιων φυτών με χώμα) στα ανατολικά, κοντά στον Ατλαντικό, μέχρι το ανώτατο υψόμετρο που αναπτύσσονται τα δέντρα στις Άνδεις.

Οι φυσικοί πόροι του Αμαζονίου είναι πολλοί και ποικίλοι. Οι πρώτοι εξερευνητές προσελκύστηκαν απ' τα διαμάντια και το χρυσό, εξίσου σημαντικοί όμως είναι οι διάφοροι πολύτιμοι λίθοι που έχουν ανακαλυφθεί σε αυτήν την περιοχή καθώς και η εξαιρετική ξυλεία που παρέχουν η Σουιτενία, ο κέδρος του Αμαζονίου και πολλά άλλα είδη.

## Προέλευση ονόματος

Ο Αμαζόνιος ήταν αρχικά γνωστός στους Ευρωπαίους ως Marañón, και το περουβιανό τμήμα του ποταμού εξακολουθεί να είναι γνωστό με αυτό το όνομα, όπως και η βραζιλιάνικη πολιτεία Maranhão, η οποία περιλαμβάνει μέρος του Αμαζονίου. Αργότερα έγινε γνωστός ως Rio Amazonas στα ισπανικά και τα πορτογαλικά.

Το όνομα Ρίο Αμαζόνας φέρεται να δόθηκε μετά την επίθεση ιθαγενών πολεμιστών σε μια εκστρατεία του 16ου αιώνα από τον Φρανθίσκο ντε Ορεγιάνα . Οι πολεμιστές οδηγούνταν από γυναίκες, θυμίζοντας στον ντε Ορεγιάνα τις Αμαζόνες πολεμίστριες, μια φυλή γυναικών πολεμιστών που συγγενεύονταν με Ιρανούς, Σκύθες και Σαρμάτες   και αναφέρονται στην ελληνική μυθολογία. 

Άλλοι μελετητές  ισχυρίζονται ότι το όνομα προέρχεται από τη λέξη Tupi *amassona*, που σημαίνει «καταστροφέας σκαφών». 
## Παραπομπές


## Εξωτερικοί σύνδεσμοι
* 
* 
* 

Αμαζονιο
Αμαζονιο
Κατηγορία:Ποταμοί του Περού
Κατηγορία:Ποταμοί της Κολομβίας
Κατηγορία:Ποταμοί του Ισημερινού